王冕
送沙德润之焉城
公昔新著进士衫，道酣气岸清且髯。
政事堂堂史册载，威仪肃肃民具瞻。
光风回春霭芳草，剩水残山振枯槁。
至今吾乡诸父老，去思剧口谈公好。
当时进士几百人，奔趋衮衮登要津。
时雍所溉圣泽厚，仕宦未有如公贫。
公之家世秉周礼，伯叔兄弟官济济。
饮冰食蘖二十载，浊径终不污清渭。
而今四海乐太平，太平天子尧聪明。
台阁诸老皆老成，岂不与公书大名？鄢城弦歌固非左，达以长官无不可。
故人天上待公来，绣衣白简青骢马。